CELEX: 32021D2313
Language: fi
Date: 2021-12-22 00:00:00
Title: Komission päätös (EU) 2021/2313, annettu 22 päivänä joulukuuta 2021, covid-19-epidemian vaikutusten torjumiseksi vuonna 2022 tarvittavien tavaroiden tuonnille myönnettävästä vapautuksesta tuontitulleista ja arvonlisäverosta (tiedoksiannettu numerolla C(2021) 9852) (Ainoastaan bulgarian-, englannin-, espanjan-, hollannin-, italian-, kreikan-, kroaatin-, latvian-, maltan-, portugalin-, puolan-, ranskan-, romanian-, ruotsin-, saksan-, sloveenin-, suomen-, tanskan-, tšekin-, unkarin- ja vironkieliset tekstit ovat todistusvoimaisia)

28.12.2021   
               
               
                  FI
               
               
                  Euroopan unionin virallinen lehti
               
               
                  L 464/11
               
            
         KOMISSION PÄÄTÖS (EU) 2021/2313,
         annettu 22 päivänä joulukuuta 2021,
         covid-19-epidemian vaikutusten torjumiseksi vuonna 2022 tarvittavien tavaroiden tuonnille myönnettävästä vapautuksesta tuontitulleista ja arvonlisäverosta
         
            
               (tiedoksiannettu numerolla C(2021) 9852)
            
         
         (Ainoastaan bulgarian-, englannin-, espanjan-, hollannin-, italian-, kreikan-, kroaatin-, latvian-, maltan-, portugalin-, puolan-, ranskan-, romanian-, ruotsin-, saksan-, sloveenin-, suomen-, tanskan-, tšekin-, unkarin- ja vironkieliset tekstit ovat todistusvoimaisia)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon direktiivin 2006/112/EY 143 artiklan b ja c alakohdan soveltamisalasta vapautettaessa tietty tavaroiden lopullinen maahantuonti arvonlisäverosta 19 päivänä lokakuuta 2009 annetun neuvoston direktiivin 2009/132/EY (1) ja erityisesti sen 53 artiklan ensimmäisen kohdan,
         ottaa huomioon yhteisön tullittomuusjärjestelmän luomisesta 16 päivänä marraskuuta 2009 annetun neuvoston asetuksen (EY) N:o 1186/2009 (2) ja erityisesti sen 76 artiklan ensimmäisen kohdan,
         sekä katsoo seuraavaa:
         
                     (1)
                  
                  
                     Komission päätöksellä (EU) 2020/491 (3) myönnetään covid-19-epidemian vaikutusten torjumiseksi tarvittavien tavaroiden tuonnille vapautus tuontitulleista ja arvonlisäverosta 31 päivään joulukuuta 2021 saakka.
                  
               
                     (2)
                  
                  
                     Komissio kuuli 8 päivänä marraskuuta 2021 jäsenvaltioita tarpeesta jatkaa vapautuksen voimassaoloaikaa, minkä jälkeen 12 päivänä marraskuuta 2021 Belgia, Espanja, Itävalta, Kreikka, Kroatia, Latvia, Portugali, Puola, Romania, Slovenia ja Unkari, 16 päivänä marraskuuta 2021 Irlanti, 17 päivänä marraskuuta 2021 Alankomaat, Bulgaria, Italia, Malta, Ruotsi, Saksa ja Suomi, 18 päivänä marraskuuta 2021 Viro, 19 päivänä marraskuuta 2021 Luxemburg ja Tanska sekä 23 päivänä marraskuuta 2021 Tšekki, jäljempänä ’pyynnön esittäneet jäsenvaltiot’, pyysivät, että maahantuotuja tavaroita tuontitulleista ja arvonlisäverosta vapauttavan toimenpiteen soveltamista jatkettaisiin.
                  
               
                     (3)
                  
                  
                     Tuonti, jota pyynnön esittäneet jäsenvaltiot ovat harjoittaneet päätöksen (EU) 2020/491 mukaisesti, on ollut hyödyllistä, sillä se on tuonut jäsenvaltioiden valtiollisten elinten tai toimivaltaisten viranomaisten hyväksymien organisaatioiden saataville tarvittavia lääkinnällisiä laitteita ja henkilösuojaimia, joista on pulaa. Tällaisten tavaroiden kauppatilastot osoittavat, että niiden tuontimäärät ovat laskusuunnassa mutta silti merkittäviä ja että määrät vaihtelevat covid-19-epidemian torjunnassa tarvittavien tuotteiden kysynnän mukaan. Vaikka rokottaminen on käynnissä jäsenvaltioissa ja vaikka viruksen leviämisen estämiseksi on toteutettu useita toimenpiteitä, covid-19-tartuntojen määrä jäsenvaltioissa aiheuttaa edelleen kansanterveydellisiä riskejä. Koska pyynnön esittäneissä jäsenvaltioissa ilmoitetaan edelleen olevan puutetta covid-19-epidemian torjunnassa tarvittavista tavaroista, on aiheellista myöntää asetuksen (EY) N:o 1186/2009 74 artiklassa kuvattuihin tarkoituksiin maahantuotaville tavaroille vapautus tuontitulleista ja direktiivin 2009/132/EY 51 artiklassa kuvattuihin tarkoituksiin maahantuotaville tavaroille vapautus arvonlisäverosta.
                  
               
                     (4)
                  
                  
                     Pyynnön esittäneiden jäsenvaltioiden olisi ilmoitettava komissiolle covid-19-epidemian vaikutusten torjumista silmällä pitäen maahantuotujen ja tuontitulleista ja arvonlisäverosta vapautettujen eri tavaroiden luonne ja paljoudet, kyseisten tavaroiden jakelua tai käyttöön asettamista varten hyväksymänsä organisaatiot sekä toimenpiteet, jotka on toteutettu sen estämiseksi, että kyseisiä tavaroita käytetään muihin tarkoituksiin kuin tämän epidemian vaikutusten torjumiseen. Pyynnön esittäneiden jäsenvaltioiden olisi varmistettava, että tällaista tullihelpotusta ja arvonlisäverosta vapautusta sovelletaan asianmukaisesti noudattaen tulli- ja arvonlisäverolainsäädäntöä ja petosten, kierron, välttelyn ja väärinkäytösten estämiseksi.
                  
               
                     (5)
                  
                  
                     Ottaen huomioon pyynnön esittäneiden jäsenvaltioiden kohtaamat äärimmäiset haasteet vapautus tuontitulleista ja arvonlisäverosta olisi myönnettävä 1 päivästä tammikuuta 2022 alkaen tapahtuvalle tuonnille. Vapautuksen olisi oltava voimassa 30 päivään kesäkuuta 2022 saakka.
                  
               
                     (6)
                  
                  
                     Jäsenvaltioita kuultiin 3 päivänä joulukuuta 2021 asetuksen (EY) N:o 1186/2009 76 artiklan ensimmäisen kohdan ja direktiivin 2009/132/EY 53 artiklan ensimmäisen kohdan mukaisesti,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            
               1.   Tavarat on vapautettava asetuksen (EY) N:o 1186/2009 2 artiklan 1 kohdan a alakohdan mukaisista tuontitulleista ja direktiivin 2009/132/EY 2 artiklan 1 kohdan a alakohdan mukaisen maahantuonnin yhteydessä maksettavasta arvonlisäverosta, kun seuraavat edellytykset täyttyvät:
               
                           a)
                        
                        
                           tavarat on tarkoitettu johonkin seuraavista käyttötarkoituksista:
                           
                                       i)
                                    
                                    
                                       c alakohdassa tarkoitettujen elinten ja organisaatioiden suorittama maksuton jakelu niille henkilöille, jotka ovat saaneet tai vaarassa saada covid-19-tartunnan tai jotka osallistuvat covid-19-epidemian torjumiseen;
                                    
                                 
                                       ii)
                                    
                                    
                                       niiden asettaminen maksutta niiden henkilöiden käyttöön, jotka ovat saaneet tai vaarassa saada covid-19-tartunnan tai jotka osallistuvat covid-19-epidemian torjumiseen, siten, että tavarat jäävät c alakohdassa tarkoitettujen elinten ja organisaatioiden omistukseen;
                                    
                                 
                     
                           b)
                        
                        
                           tavarat täyttävät asetuksen (EY) N:o 1186/2009 75, 78, 79 ja 80 artiklassa sekä direktiivin 2009/132/EY 52, 55, 56 ja 57 artiklassa säädetyt vaatimukset;
                        
                     
                           c)
                        
                        
                           tavarat tuodaan vapaaseen liikkeeseen luovutusta varten valtiollisten toimijoiden, kuten valtion elinten, julkisyhteisöjen ja muiden julkisoikeudellisten laitosten toimesta tai puolesta taikka jäsenvaltioiden toimivaltaisten viranomaisten hyväksymien organisaatioiden toimesta tai puolesta.
                        
                     
            
               2.   Tavarat on lisäksi vapautettava asetuksen (EY) N:o 1186/2009 2 artiklan 1 kohdan a alakohdan mukaisista tuontitulleista ja direktiivin 2009/132/EY 2 artiklan 1 kohdan a alakohdan mukaisen maahantuonnin yhteydessä maksettavasta arvonlisäverosta, kun ne tuodaan vapaaseen liikkeeseen luovutusta varten katastrofiapujärjestöjen toimesta tai niiden puolesta niiden tarpeiden täyttämiseksi ajanjaksona, jona ne tarjoavat katastrofiapua niille henkilöille, jotka ovat saaneet tai vaarassa saada covid-19-tartunnan tai jotka osallistuvat covid-19-epidemian torjumiseen.
            
         
         
            2 artikla
            Jäsenvaltioiden on toimitettava komissiolle kuukausittain raportointikuukautta seuraavan kuukauden 15 päivään mennessä tiedot 1 artiklan mukaisesti tuontitulleista ja arvonlisäverosta vapautettuina tuotujen eri tavaroiden luonteesta ja paljouksista.
            Jäsenvaltioiden on ilmoitettava komissiolle viimeistään 31 päivänä lokakuuta 2022 seuraavat tiedot:
            
                        a)
                     
                     
                        luettelo 1 artiklan 1 kohdan c alakohdassa tarkoitetuista jäsenvaltioiden toimivaltaisten viranomaisten hyväksymistä organisaatioista;
                     
                  
                        b)
                     
                     
                        kootut tiedot 1 artiklan nojalla tuontitulleista ja arvonlisäverosta vapautettuna tuotujen eri tavaroiden luonteesta ja paljouksista;
                     
                  
                        c)
                     
                     
                        toimenpiteet, jotka on toteutettu sen varmistamiseksi, että tämän päätöksen soveltamisalaan kuuluvat tavarat ovat asetuksen (EY) N:o 1186/2009 78, 79 ja 80 artiklan ja direktiivin 2009/132/EY 55, 56 ja 57 artiklan säännösten mukaisia.
                     
                  
         
            3 artikla
            Edellä olevaa 1 artiklaa sovelletaan Alankomaihin, Belgiaan, Bulgariaan, Espanjaan, Irlantiin, Italiaan, Itävaltaan, Kreikkaan, Kroatiaan, Latviaan, Luxemburgiin, Maltaan, Portugaliin, Puolaan, Romaniaan, Ruotsiin, Saksaan, Sloveniaan, Suomeen, Tanskaan, Tšekkiin, Unkariin ja Viroon 1 päivän tammikuuta 2022 ja 30 päivän kesäkuuta 2022 välisenä aikana.
         
         
            4 artikla
            Tämä päätös on osoitettu Alankomaiden kuningaskunnalle, Belgian kuningaskunnalle, Bulgarian tasavallalle, Espanjan kuningaskunnalle, Helleenien tasavallalle, Irlannille, Italian tasavallalle, Itävallan tasavallalle, Kroatian tasavallalle, Latvian tasavallalle, Luxemburgin suurherttuakunnalle, Maltan tasavallalle, Portugalin tasavallalle, Puolan tasavallalle, Romanialle, Ruotsin kuningaskunnalle, Saksan liittotasavallalle, Slovenian tasavallalle, Suomen tasavallalle, Tanskan kuningaskunnalle, Tšekin tasavallalle, Unkarille ja Viron tasavallalle.
            Sitä sovelletaan 1 päivästä tammikuuta 2022.
         
         
            Tehty Brysselissä 22 päivänä joulukuuta 2021.
            
               
                  Komission puolesta
               
               Paolo GENTILONI
               
                  Komission jäsen
               
            
         
         
            (1)  EUVL L 292, 10.11.2009, s. 5.
         
            (2)  EUVL L 324, 10.12.2009, s. 23.
         
            (3)  Komission päätös (EU) 2020/491, annettu 3 päivänä huhtikuuta 2020, covid-19-epidemian vaikutusten torjumiseksi vuonna 2020 tarvittavien tavaroiden tuonnille myönnettävästä vapautuksesta tuontitulleista ja arvonlisäverosta (EUVL L 103, 3.4.2020, s. 1).